# Kriteriji ocjenjivanja za Engleski jezik 6,7,8. razred

# učiteljica Nives Korbar Hmelina

**U sklopu nastave engleskog jezika u svim razredima primjenjuju se 3 vrste vrednovanja:**

**Vrednovanje za učenje**

**Vrednovanje kao učenje**

**Vrednovanje naučenog**

**Vrednovanje za učenje** uključuje učiteljevo kontinuirano i sustavno prikupljanje i bilježenje informacija o ostvarenosti odgojno-obrazovnih ishoda tijekom odgojno-obrazovnoga procesa. Ono je sastavni dio procesa učenja i poučavanja koji ne dovodi do ocjena. Usmjereno je na poticanje refleksije o učenju, razumijevanje procesa i rezultata učenja te na povećanje učinkovitosti učenja i poučavanja. Vrednovanje za učenje uključuje različite formalne i neformalne metode poput postavljanja pitanja, provjere domaćih zadaća, kraćih pisanih provjera znanja, rubrika, lista provjere, opažanja itd.

**Vrednovanje kao učenje** podrazumijeva aktivno uključivanje učenika u proces vrednovanja uz stalnu podršku učitelja, a odvija se sustavnim samovrednovanjem i vršnjačkim vrednovanjem kako bi se učenika poticalo na samostalnost i na razvoj svijesti o vlastitome učenju. Kao ni vrednovanje za učenje, niti ovaj proces ne dovodi do ocjena, već kvalitativnih povratnih informacija u obliku bilježaka.

**Vrednovanje naučenog** prvenstveno je sumativno. Svrha mu je utvrđivanje razine usvojenosti odgojno- obrazovnih ishoda definiranih Kurikulumom engleskoga jezika, odnosno odrednica Nastavnog plana i programa tijekom školske godine. Ostvarenost odgojno-obrazovnih ishoda vrednuje se s obzirom na razine usvojenosti odgojno-obrazovnih ishoda i iskazuje brojčano. Brojčane ocjene su odličan (5), vrlo dobar (4), dobar (3), dovoljan (2), nedovoljan (1).

 Iz domene Međukulturna komunikacijska kompetencija vrednuju se ishodi koje se odnose na znanja o vlastitoj i drugim kulturama te na vještine međukulturnog ophođenja i njihova se ostvarenost ocjenjuje posredno kroz vrednovanje ishoda iz domene Komunikacijska jezična kompetencija.

Iz domene Samostalnost u ovladavanju jezikom na isti se način, posredno kroz vrednovanje ishoda iz domene Komunikacijska jezična kompetencija, ocjenjuje ishod koji se odnosi na vještinu primjene medijske pismenosti.

Ostvarenost ostalih ishoda spomenutih domena prati se i formativno vrednuje u rubriku bilježaka. Ovladanost jezičnim sadržajima ocjenjuje se integrirano, tj. leksičke i gramatičke strukture smatraju se kriterijima ostvarenosti ishoda za djelatnosti unutar domene Komunikacijska jezična kompetencija.

Na kraju nastavne godine učitelj određuje zaključnu ocjenu, **koja nije rezultat aritmetičke sredine**, prilikom čega učitelj uzima u obzir ostvarenost ishoda provjerenu različitim metodama vrednovanja tijekom školske godine. Zaključne ocjene su: odličan (5), vrlo dobar (4), dobar (3), dovoljan (2), nedovoljan (1).

**Za svako sumativno/ formativno ocjenjivanje/praćenje svaka učiteljica engleskog jezika samostalno i neovisno donosi detaljne kriterije u obliku rubrike u kojima su sastavnice i opisivači prilagođeni konkretnom zadatku, osobito se to odnosi na vrednovanje govorenja i pisanja. Te rubrike učenici dobivaju na uvid prije obavljanja zadatka.**

**U tekstu koji slijedi napisani su osnovni kriteriji koje svaka učiteljica samostalno i neovisno detaljno razrađuje i prilagođava konkretnim ishodima iz određenog zadatka neposredno prije vrednovanja i izvršavanja zadatka.**

**ELEMENTI VREDNOVANJA:**

**Slušanje s razumijevanjem**

**Čitanje s razumijevanjem**

**Usmeno izražavanje**

**Pisano izražavanje**

**SLUŠANJE S RAZUMIJEVANJEM**

Načini provjere:

* učenik sluša/odsluša tekst i označava točne odgovore ili točne i netočne rečenice
* Učenik sluša/odsluša tekst i stavlja sličice / rečenice / odlomke u ispravan poredak
* učenik sluša/odsluša tekst i odgovara na pitanja o razumijevanju
* učenik sluša i čita tekst i istovremeno označava u čitanom tekstu razlike između slušanog i čitanog teksta
* učenik sluša pitanja koja mu učiteljica postavlja na obrađene teme

**ČITANJE S RAZUMIJEVANJEM**

Načini provjere:

* označavanje rečenica točnim i netočnim nakon pročitanog teksta ili priče
* odgovaranje na pitanja o razumijevanju nakon pročitanog teksta ili priče
* pronalaženje riječi i rečenica u tekstu tako da odgovaraju zadanom prijevodu na hrvatskom jeziku
* određivanje odgovarajućeg podnaslova za odjeljke u tekstu

**GOVORENJE**

Načini provjere:

* imenovanje predmeta i pojava na slikama
* individualno govorenje kratkog teksta
* formuliranje odgovora na postavljena pitanja u vezi teksta ili teme
* prepričavanje pročitanog ili odslušanog teksta
* razgovor učenika u paru ili skupini prema uputama

**PISANJE**

Načini provjere:

* prepisivanje riječi i rečenica i njihovo umetanje u tekst
* pismeno odgovaranje na pitanja
* pisanje kratkog teksta prema predlošku uz izmjenu elemenata
* pisanje teksta vođenog pitanjima – školska zadaća
* vođenje dnevnika učenja

**KRITERIJI PO RUBRIKAMA I OCJENAMA**

|  |  |  |  |  |
| --- | --- | --- | --- | --- |
|   | **Slušanje s razumijevanjem**  | **Čitanje s razumijevanjem**  | **Govorenje**  | **Pisanje**  |
|     **odličan**  | Učenik u gotovo svim aktivnostima pokazuje izvrsno razumijevanje teksta poznate tematike. Uočava ključne informacije i povezuje ih s primjerima. S lakoćom razumije postavljena pitanja. | Učenik u gotovo svim aktivnostima pokazuje razumijevanje teksta poznate tematike. Samostalno dolazi do značenja novih riječi i fraza logičkim zaključivanjem.  | Učenik samostalno govori o obrađenom tekstu. U potpunosti usvojio obrađeni vokabular i aktivno ga koristi. Točno i potpunim odgovorima odgovara na postavljena pitanja. Dobro poznaje temu i ima vlastito mišljenje o njoj. | Učenik samostalno oblikuje tekst poznate tematike. Kreativno se izražava. Koristi veznike, ima razvijen vokabular, koristi novoobrađivane riječi i fraze. Dobro poznaje temu o kojoj piše. Ovladao je tvorbu obrađenih glagolski struktura i primjenjuje ih uglavnom točno. |
|     **vrlo dobar**  | Učenik uz povremenu pomoć pokazuje razumijevanje teksta poznate tematike. Navodi ključnu informaciju. Potrebno je ponoviti pitanje i postavljati više potpitanja. | Učenik uz povremenu pomoć pokazuje razumijevanje teksta poznate tematike. Razumije glavnu poruku teksta. Eventualne greške brzo ispravlja.  | Učenik govori o obrađenom tekstu, ali mu je potrebno postavljati više potpitanja.Većinom je usvojio obrađeni vokabular. Većinom točno i potpunim odgovorima odgovara na postavljena pitanja. Poznaje temu o kojoj se govori, ali samo na osnovnoj razini.  | Učenik većinom samostalno oblikuje kratak i jednostavan tekst poznate tematike na temelju predloška. Koristi većinom ranije usvojeni vokabular. Ovladao je tvorbu obrađenih glagolski struktura i primjenjuje ih uz pokoju grešku. Primjenjuje osnovna pravopisna pravila.  |
|     **dobar**  | Učenik uz čestu pomoć pokazuje razumijevanje teksta poznate tematike .Potrebno mu je više puta ponoviti ili preformulirati pitanje.Teže uočava ključne informacije. | Učenik uz čestu pomoć pokazuje razumijevanje teksta poznate tematike. Glavnu poruku teksta razumije samo djelomično. Greške sam teško ispravlja.  | Učenik uz čestu pomoć odgovara na pitanja vezana uz obrađeni tekst. Vokabular je skroman. Izražava se uglavnom na poticaj uz dosta pogrešaka. Odgovara djelomično točno na postavljena pitanja koristeći uglavnom kratke odgovore. Slabo poznaje temu. | Učenik ne prati pažljivo upute za pisanje teksta poznate tematike na temelju predloška. Koristi isključivo ranije usvojeni vokabular. Teško primjenjuje osnovna gramatička i pravopisna pravila. |

|  |  |  |  |  |
| --- | --- | --- | --- | --- |
|      **dovoljan**  | Učenik uz stalnu pomoć pokazuje razumijevanje kratkog i jednostavnog teksta poznate tematike. Vrlo teško uočava ključne informacije. | Učenik jedino uz stalnu pomoć pokazuje razumijevanje teksta poznate tematike. Greške ispravlja isključivo uz pomoć učitelja. Glavnu poruku teksta razumije isključivo uz objašnjenja.  | Učenik uz stalnu pomoć prevodi kratak i jednostavan tekst poznate tematike na temelju predloška, koristeći bilješke pisane na satu ili kod kuće (ako ih ima). Usvojio jako malo obrađenog vokabulara. Ima poteškoće u razumijevanju pitanja.  | Učenik vrlo teško prati upute za pisanje teksta poznate tematike na temelju predloška. Koristi isključivo ranije usvojeni vokabular i to s dosta grešaka u pisanju riječi. Slabo primjenjuje osnovna gramatička pravila. |

**U nastavi engleskog jezika provode se pisane provjere. Čine dio nastavnog sata te služe kao povratna informacija učeniku i učitelju o tijeku učenja i poučavanja kako bi oni mogli znati što još treba uvježbati, koje sadržaje treba dodatno objasniti itd.**

**Pisane provjere koje se najavljuju i evidentiraju u e-dnevniku pišu se cijeli nastavni sat i obično obuhvaćaju jednu cjelinu ili temu.**

**U svakom polugodištu pišu se jedna ili dvije školske zadaće na teme koje su prethodno obrađivane na nastavi. Školska zadaća ocjenjuje se dvjema ocjenama:**

**Elementi vrednovanja u školskoj zadaći - vokabular:**

A sastav zadaćnice, poštivanje teme, praćenje uputa, urednost rukopisa (čitljivost)

B oblikovanje misli pravilnim i lijepim rečenicama, skladno povezanim u cjelinu, upotreba veznika

C bogatstvo korištenih riječi i izraza, točnost pisanja riječi

**Elementi vrednovanja u školskoj zadaći - jezične zakonitosti:**

Pravilna tvorba i upotreba obrađivanog i uvježbanog glagolskog vremena ili strukture (potvrdne i niječne rečenice), glagolskih oblika, oznaka vremena…

Barem jednom u svakom polugodištu provjerava se i ocjenjuje vođenje dnevnika učenja. Ta je provjera najavljena u vremeniku pisanih provjera. Njome se provjerava redovitost i urednost pisanja bilježaka na satu i kod kuće.

Osnovna svrha vođenja dnevnika učenja je učiti kako učiti i preuzimati odgovornosti za vlastiti napredak.

**Elementi vrednovanja dnevnika učenja:**

* redovitost pisanja bilježaka na satu
* redovitost pisanja domaćih zadaća
* ispisivanje novih riječi iz obrađene lekcije
* prevođenje novih riječi na hrvatski
* objašnjavanje ili definiranje nekih riječi na engleskom jeziku (obavezno za ocjenu 4 i 5)
* ispisivanje internacionalnih riječi i njihovo objašnjavanje ili definiranje na engleskom ili hrvatskom
* sposobnost pronalaženja i ispisivanja važnih činjenica u obliku natuknica
* pronalaženje i bilježenje zanimljivih informacija na teme koje se obrađuju
* sve ostale bilješke kojima učenici pokazuju načine na koje vole učiti (online zadaci i igre, korelacije s ostalim predmetima…)

**Ostali načini vrednovanja:**

* Barem jednom u polugodištu na satu se provodi samo-vrednovanje i vršnjačko vrednovanje koje je najavljeno i provodi se po unaprijed određenim kriterijima. Ocjena se unosi u rubriku Usmeno izražavanje.
* Učenicima se preporuča čitanje lektire – dodatan trud vrednuje se dvjema ocjenama (usmeno izražavanje i razumijevanje čitanjem ili slušanjem).
* Učenici koji redovito polaze DOP nastavu nagrađeni su ocjenom dobar za svakih pet dolazaka.
* Učenici volonteri koji redovito dolaze DOP nastavu i pomažu polaznicima savladati gradivo nagrađeni su ocjenom odličan za svakih pet dolazaka.
* Redovito se prati aktivnost i sudjelovanje u radu na nastavi putem bilježaka koje vodi učiteljica, a koje također mogu rezultirati ocjenom.
* Na svakom satu provjerava se pisanje domaćih zadaća – bilježe se nenapisane zadaće, što se može bez posljedica ispraviti na satovima DOP nastave (DZ se provjerava pismeno i usmeno).

**Učenici s teškoćama u razvoju**

Sukladno Pravilniku o osnovnoškolskom odgoju i obrazovanju učenika s teškoćama u razvoju, učenik s teškoćama svladava nastavni program prema utvrđenoj razini teškoće, odnosno prema redovitom nastavnom programu uz individualizirane postupke ili prema redovitom programu uz prilagodbu sadržaja i individualizirane postupke, prema prilagođenom programu. Redoviti programu uz prilagodbu sadržaja i individualizirane postupke iz članka 4. ovog Pravilnika je program primjeren osnovnim karakteristikama teškoće u djeteta, a u pravilu pretpostavlja smanjivanje intenziteta i ekstenziteta pri izboru nastavnih sadržaja obogaćenih specifičnim metodama, sredstvima i pomagalima. Ispitivanje, kao i ostali postupci, ovise o učenikovim sposobnostima i mogućnostima i mogućim načinima komuniciranja i izražavanja (usmeno, pismeno, izradom nekog rada i sl.). Načini i oblici provjeravanja bit će primjereni učeniku i njegovim specifičnostima, djelovat će afirmativno i poticajno na učenike, kako bi kvalitetno iskoristili stečene vještine i sposobnosti, i razvili nove.

**Zaključna ocjena proizlazi iz uspjeha učenika u svim elementima, kao i iz bilježaka učitelja tijekom cijele nastavne godine, te nije rezultat aritmetičke sredine. Zaključne ocjene su: odličan (5), vrlo dobar (4), dobar (3), dovoljan (2), nedovoljan (1).**

**Reference:**

**Odluka o donošenju kurikuluma za nastavni predmet Engleski jezik za osnovne škole i gimnazije u Republici Hrvatskoj (NN 7/2019),**

**Pravilnik o načinima, postupcima i elementima vrednovanja učenika u osnovnoj i srednjoj školi (NN 112/2010, NN 82/2019)**

**Pravilnik o osnovnoškolskom i srednjoškolskom odgoju i obrazovanju učenika s teškoćama u razvoju (NN**

**24/2015),**

**Smjernice za rad s učenicima s teškoćama**

**Kriterije izradila:**

**Nives Korbar Hmelina, prof.**